Nikola Vučević

**Nikola Vučevičius** (, g . 1990 m. spalio 24 d.) – Juodkalnijos krepšininkas, žaidžiantis NBA lygoje besivaržančioje Bostono „Celtics“ komandoje. Prieš patekdamas į NBA N. Vučevičius atstovavo Pietų Kalifornijos universiteto krepšinio komandai.

## Karjera

### Podgoricos „Budućnost“ (2011 m.)
2011 m. NBA naujokų biržoje Filadelfijos „76ers“ pasirinko jį 16-uoju šaukimu. 2011 m. NBA lokauto metu jis rungtyniavo Podgoricos „Budućnost“ komandoje. Su komanda tapo 2011 m. Juodkalnijos krepšinio lygos ir taurės čempionu.

### Filadelfijos „76ers“ (2011–2012 m.)
Pasibaigus NBA lokautui jis pasirašė NBA sutartį su Filadelfijos „76ers“. Debiutiniame sezone jis vidutiniškai pelnė po 5,5 taško per rungtynes.

### Orlando „Magic“ (2012–2021 m.)
2012 m. rugpjūčio 10 d. jis išmainytas į Orlando „Magic“. 2012 m. gruodžio 31 d. rungtynėse prieš Majamio „Heat“ jis atkovojo 29 kamuolius – daugiausiai klubo istorijoje.

2014 m. spalio 23 d. jis pasirašė ketverių metų sutarties pratęsimą, kurio vertė siekė 53 mln. JAV dolerių.

2017 m. gruodžio 9 d. jis pelnė savo pirmąjį karjeros trigubą dublį rungtynėse prieš Atlantos „Hawks“.

2018–2019 m. NBA sezone vidutiniškai pelnydamas po 20,8 taško ir atkovodamas po 12 kamuolių per rungtynes (daugiausiai karjeroje) jis pirmą kartą buvo išrinktas į NBA visų žvaigždžių rungtynes. Jis tapo pirmasis Juodkalnijos krepšininkas, kuris dalyvavo NBA visų žvaigždžių rungtynėse. Vučevičius taip pat atvedė savo komandą iki atkrintamųjų rungtynių, kuriose pralaimėjo Toronto „Raptors“ ekipai 4-1.

2019 m. liepos 6 d. jis pasirašė ketverių metų, 100 mln. JAV dolerių vertės sutartį su Orlando „Magic“.

2021 m. vasario 5 d. pergalingose rungtynėse prieš Čikagos „Bulls“ jis pelnė 43 taškus (daugiausiai karjeroje) ir atkovojo 19 kamuolių (daugiausiai sezone). Jis buvo išrinktas į 2021 m. NBA visų žvaigždžių rungtynes. 2020–2021 m. NBA sezone jis vidutiniškai pelnė po 24,5 taško per rungtynes – daugiausiai karjeroje.

### Čikagos „Bulls“ (2021–2026 m.)
2021 m. kovo 25 d. jis išmainytas į Čikagos „Bulls“. Komandoje jis debiutavo kovo 27 d. rungtynėse prieš San Antonijo „Spurs“.

2023 m. birželio 28 d. jis pasirašė trijų metų, 60 mln. JAV dolerių vertės sutarties pratęsimą.

### Bostono „Celtics“ (2026–dabar)
2026 m. vasario 5 d. Vučevičius ir 2027 m. antrojo rato šaukimas iškeisti į Bostono „Celtics“ mainais į Anfernee Simons ir 2026 m. antrojo rato šaukimą.

## Nacionalinė rinktinė
Jis atstovavo Juodkalnijos vyrų krepšinio rinktinei 2011 m. Europos krepšinio čempionate, kuriame jis vidutiniškai pelnė po 5 taškus per rungtynes. Jis taip pat dalyvavo 2013 ir 2017 m. Europos krepšinio čempionatuose bei 2019 m. pasaulio krepšinio čempionate. Po 2025 m. Europos čempionato paskelbė baigiantis karjerą rinktinėje.

### Dalyvavimas čempionatuose

|}

## Asmeninis gyvenimas
N. Vučevičius gimė Šveicarijoje, kurioje tuo metu Lozanos krepšinio klube rungtyniavo jo tėvas Borislavas. 1992 m. šeima persikėlė į Belgiją, kurioje Vučevičius praleido didžiąją dalį savo jaunystės. 2003 m. šeima persikėlė į Serbiją ir Juodkalniją. N. Vučevičiaus mama Liljana taip pat krepšininkė, kuri atstovavo Jugoslavijos moterų krepšinio rinktinei.

Jis yra vedęs bei turi du vaikus. Jis turi Belgijos ir Juodkalnijos pilietybes, moka prancūzų, serbų ir anglų kalbas.

## Pasiekimai

* 2× NBA visų žvaigždžių rungtynių žaidėjas (2019, 2021 m.)
* Juodkalnijos krepšinio lygos čempionas (2011 m.)
* Juodkalnijos krepšinio taurės čempionas (2011 m.)

## Išnašos